钦定古今图书集成/明伦汇编/官常典/第751卷 > 宋一鹤 沈寿崇 王玑
## 钦定古今图书集成/明伦汇编/官常典/第751卷 > 宋一鹤 沈寿崇 王玑

按《明外史》本传：“一鹤，宛平人。为诸生，见天下大乱，即
究心兵事。崇祯三年，举于乡，授教谕，以荐迁丘县知
县，复以荐加东昌同知，仍知县事。巡按御史禹好善
荐其知兵，授兵部员外郎。寻擢天津兵备佥事，改饬
汝南兵备，驻信阳。总理熊文灿抚盗，盗魁黄三耀诣
一鹤降。顺天王者，与张献忠、罗汝才辈久乱中州，其”
党刘喜才杀之，亦降于一鹤。一鹤先后剿剧贼，斩首
七百有奇。副将龙在田大破贼固始，一鹤亦毒杀贼
千人。李万庆降一鹤，定其众数万。文灿屡上其功，进
副使，淍郧阳。河南巡按高名衡奏留之，不允。献忠、汝
才降，久复叛于郧、襄。一鹤至，防御甚力。杨嗣昌开府
襄阳，甚倚任之。十年，湖广巡抚方孔炤罢，用嗣昌荐，
擢右佥都御史代之。贼为诸将所逼，多窜蜀地，一鹤
以云南军移镇当阳，中官刘元斌以京军移镇荆门

破之丰邑坪，斩首三千馀级，嗣昌称为“荆楚第一功。”
献忠陷襄阳，与革里眼、左金王等东萃黄州、汝宁间。
一鹤请诸镇兵皆不至，乃移驻蕲州，焚舟遏贼渡。贼
移而北，一鹤又断横江，贼遂不敢渡。嗣昌卒，朝命丁
启睿代，一鹤不知，连疏请设督师，劾左良玉骄横，复
荐范景文、吴甡、惠世扬堪代嗣昌。及启睿破献忠于
麻城，左金王、老回回等窜潜山、怀宁山中，启睿、一鹤
及凤阳总督朱大典、安庆巡抚郑二阳合兵蹙之，以
捷闻。一鹤又督参将王嘉谟等追破左金王、争世王、
治世王于灯草坪，斩首千八百级。十五年遣部将陈
治等合江北兵共破贼之犯桐城、舒城者。一鹤起乡
举，不十年，骤秉节钺，廷臣不能无忮。御史卫周引上
疏丑诋，一鹤亦连疏引疾。帝疑其伪，下所司严核。先
以襄阳陷，夺职戴罪。是年十一月许解官候代。闰月，
汝宁围，命一鹤赴救。方行，城已陷。十二月，李自成复
陷襄阳，连陷德安、荆州。一鹤以献陵为重，急赴承天。
贼已骤至，犯陵，毁享殿。岁除，攻承天。明年正月二日
城陷，一鹤自经，巡按御史李振声被执去，自成以其
同邑，善养之。后通书孙传庭卒被杀。总兵钱中选创
死。留守沈寿崇，承天知府王玑，钟祥知县萧汉俱死
之。分巡副使张凤翥，当城将陷时，突围出，击，中三刃，
裹创走。募兵竟以创重卒。寿崇，宣城人，都督有容子。
崇祯元年举武会试，历官兴都留守。忤巡按御史，被
劾罢。未行而贼至，佐一鹤守城，骂贼死。赠都督佥事，
荫子锦衣百户。玑，扶风人，举于乡，由户部郎中出为
守，擢凤阳副使，未行，及于难。